ทุนสำรองระหว่างประเทศลด500ล้านเหรียญสหรัฐ
ธปท.เผยทุนสำรองประเทศลด500ล้านเหรียญสหรัฐอยู่ที่1.59แสนล้านเหรียญสหรัฐเหตุทยอยปล่อยสภาพคล่อง
21 พ.ย. 2557

ธปท.เผยทุนสำรองประเทศลด500ล้านเหรียญสหรัฐอยู่ที่1.59แสนล้านเหรียญสหรัฐเหตุทยอยปล่อยสภาพคล่อง
ธนาคารแห่งประเทศ (ธปท.) รายงานฐานะเงินทุนสำรองระหว่างประเทศ ณ วันที่ 14 พ.ย.ที่ผ่านมา ว่าอยู่ที่ระดับ 1.592 แสนล้านเหรียญสหรัฐ หรือ ประมาณ 5.228 ล้านล้านบาท หากคิดอัตราแลกเปลี่ยนปัจจุบันที่ระดับ 32.80 บาท/เหรียญสหรัฐ ลดลง 500 ล้านเหรียญสหรัฐ หรือประมาณ 1.64 หมื่นล้านบาท เมื่อเทียบกับสัปดาห์ก่อนหน้าที่ 1.597 แสนล้านเหรียญสหรัฐ หรือประมาณ 5.252 ล้านล้านบาท
ขณะที่ฐานะซื้อเงินตราต่างประเทศล่วงหน้าสุทธิ (Forward) อยู่ที่ระดับ 2.41 หมื่นล้านเหรียญสหรัฐ เพิ่มขึ้น 300 ล้านเหรียญสหรัฐ เมื่อเทียบกับสัปดาห์ก่อนหน้าที่ 2.38 หมื่นล้านเหรียญสหรัฐ ส่งผลให้ทุนสำรองระหว่างประเทศสุทธิในปัจจุบัน ซึ่งรวมทุนสำรองฯและ Forward แล้ว อยู่ที่ระดับ 1.833 แสนล้านเหรียญสหรัฐ
รายงานข่าวจากนักค้าเงิน ระบุว่า สาเหตุที่ทุนสำรองลดลง แต่ลดลงไม่มากเพียง 500 ล้านเหรียญสหรัฐนั้น อาจจะเป็นเพราะการการเพิ่มขึ้นของมูลค่าสินทรัพย์ที่ถืออยู่ในรูปสกุลเงินต่างประเทศ โดยเฉพาะเงินเหรียญสหรัฐเพิ่มขึ้นจากการที่เงินเหรียญสหรัฐปรับแข็งค่าขึ้นต่อเนื่อง ตามภาวะเศรษฐกิจสหรัฐสหรัฐที่เข้มแข็งขึ้น หรืออาจจะลดลงเพราะธปท.ทยอยปล่อยสภาพคล่องเงินเหรียญสหรัฐในทุนสำรองฯออกมาดูแลไม่ให้เงินบาทเคลื่อนไหวผันผวนอ่อนค่าลงมากเกินไปจนกระทบต่อภาคธุรกิจ ซึ่งทั้ง 2 สาเหตุเป็นกลไกลการปรับเพิ่มปกติ อย่างไรก็ตาม ในขณะนี้เงินบาทปรับแข็งค่าขึ้นมากแล้ว จากการที่เงินเหรียญสหรัฐในช่วงนี้กลับมาอ่อนค่าเล็งน้อย โดยเงินบาทวันนี้เปิดตลาดที่ระดับ 32.80 -32.81 บาท/เหรียญสหรัฐ
ทั้งนี้ ฐานเงินหรือเงินสดหมุนเวียนในมือภาคเอกชนบวกเงินฝากของสถาบันการเงิน ที่ธปท.ณวันที่ 14 พ.ย.ที่ผ่านมาอยู่ที่ระดับ 1.422 ล้านล้านบาท ลดลง 3.74 หมื่นล้านบาท เมื่อเทียบกับสัปดาห์ก่อนที่ 1.459 ล้านล้านบาท โดยภาพรวมสภาพคล่องเงินสดยังมีเพียงพอและอยู่ในระดับที่สอดคล้องกับภาวะเศรษฐกิจที่ยังไม่ฟื้นตัวนัก เห็นได้จากการที่สำนักงานคณะกรรมการพัฒนาการเศรษฐกิจและสังคมแห่งชาติ (สศช.)ประกาศปรับลดคาดการณ์การเติบโตทางเศรษฐกิจปีนี้ลงเหลือเพียง 1% จากเดิมที่คาดไว้ที่ 1.5-2%